Існуе мудрае выказванне, што асоба чалавека пазнаецца па яго зробленых справах. Знайсці сваё прызванне ў жыцці, быць адданым любімай прафесіі на працягу дзясяткаў год і перадаць захапленне абранай справе некалькім пакаленням — гэта высакародны абавязак, выканаць які можа толькі шчыры, адкрыты і асабліва адказны чалавек. Менавіта так можна сказаць пра Галіну Аўдзіевіч. На пасадзе галоўнага дзяржаўнага санітарнага ўрача Лепельскага раёна Галіна Фёдараўна працуе больш за дзесяць год, усяго ж рабоце ў медыцыне яна прысвяціла 33 гады. Гэту жанчыну ведае практычна кожны жыхар нашага раёна, паколькі з санітарнай службай сустракаюцца ўсе дзяржаўныя ўстановы, арганізацыі і прадпрыемствы. Шчырай, добразычлівай, мяккай і стрыманай у зносінах, Галіне Фёдараўне ўласцівыя асаблівая цвёрдасць, рашучасць і прынцыповасць. Без гэтых якасцей работніку цэнтра гігіены і эпідэміялогіі абысціся немагчыма. Арганізацыя медыцынскіх аглядаў, рэйдавых праверак па захаванні ўмоў працы ва ўстановах, сельскагаспадарчых прадпрыемствах… Поспех работы ўсёй установы залежыць ад умення кіраўніка аб’яднаць калектыў, правільна размеркаваць працоўныя абавязкі. Аднак сваю справу Галіна Фёдараўна ведае дакладна. Любімая прафесія на працягу многіх год стала для яе неад’емнай часткай жыцця. Прафесіяналізм Галіны Аўдзіевіч адзначаны на высокім узроўні. Напрыканцы мінулага года яна ўзнагароджана Ганаровым знакам Міністэрства аховы здароўя “Выдатнік аховы здароўя”. Такая значная ўзнагарода — вынік штодзённай бездакорнай працы.